**Informatīvais ziņojums**
**„Nacionālās identitātes, pilsoniskās sabiedrības un integrācijas**
**politikas īstenošanas plāna 2019. – 2020.gadam**
**izpilde un sasniegtie rezultāti”**

Rīga, 2021

**Satura rādītājs**

[Izmantoto saīsinājumu saraksts 3](#_Toc66708565)

[Ievads 4](#_Toc66708566)

[Nacionālās identitātes, pilsoniskās sabiedrības un integrācijas politikas īstenošanas plānā 2019.‑2020.gadam rīcības virzienos noteikto pasākumu izpilde 6](#_Toc66708567)

[1.Rīcības virziens „Pilsoniskā sabiedrība un integrācija”. 6](#_Toc66708568)

[2.Rīcības virziens „Nacionālā identitāte: valoda un kultūrtelpa” 14](#_Toc66708569)

[3.Rīcības virziens „Jaunas pieejas integrācijas politikas plānošanā, pārraudzībā un ieviešanā” 27](#_Toc66708570)

[Secinājumi 30](#_Toc66708571)

# Izmantoto saīsinājumu saraksts

|  |  |
| --- | --- |
| AiM | Aizsardzības ministrija |
| ĀM | Ārlietu ministrija |
| EM | Ekonomikas ministrija |
| ES | Eiropas Savienība |
| FM | Finanšu ministrija |
| IeM | Iekšlietu ministrija |
| IZM | Izglītības un zinātnes ministrija |
| KM | Kultūras ministrija |
| LM | Labklājības ministrija |
| MK | Ministru kabinets |
| NEPLP  | Nacionālā elektronisko plašsaziņas līdzekļu padome  |
| NIPSIPP | Nacionālās identitātes, pilsoniskās sabiedrības un integrācijas politikas pamatnostādnes 2012.–2018. gadam |
| NVO | Nevalstiskās organizācijas |
| PKC | Pārresoru koordinācijas centrs |
| SIF | Sabiedrības integrācijas fonds |
| TM | Tieslietu ministrija |
| VARAM | Vides aizsardzības un reģionālās attīstības ministrija |
| VK | Valsts kanceleja |

# Ievads

Informatīvais ziņojums „Nacionālās identitātes, pilsoniskās sabiedrības un integrācijas politikas īstenošanas plāna 2019.-2020.gadam izpilde un sasniegtie rezultāti” (turpmāk – informatīvais ziņojums) ir sagatavots saskaņā ar Ministru kabineta 2018.gada 18.jūlija rīkojuma Nr.345 (prot. Nr.33 49.§) 4.punktu, kas nosaka, ka Kultūras ministrijai jāsagatavo un kultūras ministram līdz 2021.gada 1.martam noteiktā kārtībā jāiesniedz Ministru kabinetā informatīvais ziņojums par plāna izpildi. Ziņojuma izstrādē ir ievērots Ministru kabineta 2014.gada 2.decembra noteikumos Nr.737 ,,Attīstības plānošanas dokumentu izstrādes un ietekmes izvērtēšanas noteikumi” ietvertais regulējums, kas attiecas uz gala ietekmes izvērtējumu veikšanu.

Nacionālās identitātes, pilsoniskās sabiedrības un integrācijas politikas īstenošanasplāns 2019.-2020.gadam (turpmāk – Plāns) tika sagatavots, lai turpinātu NIPSIPP noteikto mērķu un rezultatīvo rādītāju sasniegšanu. Plāna struktūrā tika saglabāti galvenie NIPSIPP noteiktie rīcības virzieni un uzdevumi:

1. Rīcības virziens „Pilsoniskā sabiedrība un integrācija”:

1.1. Uzlabot iedzīvotāju demokrātiskas līdzdalības prasmes un zināšanas;

1.2. Aktivizēt Latvijas iedzīvotājus sabiedrībai aktuālu izaicinājumu risināšanā;

1.3. Veicināt iecietību un sociālās atstumtības riskam pakļauto grupu integrāciju sabiedrībā.

2. Rīcības virziens „Nacionālā identitāte: valoda un kultūrtelpa”:

2.1. Stiprināt latviešu valodas lietotprasmi;

2.2. Stiprināt nacionālo kultūrtelpu kā sabiedrību saliedējošu pamatu;

2.3. Stiprināt piederības sajūtu Latvijai un vienotu vēsturisko vērtību apzināšanos;

2.4. Stiprināt kvalitatīvu, demokrātisku informācijas telpu un palielināt mediju lomu integrācijā un nacionālās identitātes stiprināšanā.

3. Rīcības virziens „Jaunas pieejas integrācijas politikas plānošanā, pārraudzībā un ieviešanā”:

3.1. Nodrošināt datos balstītu politikas plānošanu;

 3.2. Atbalstīt inovatīvas metodes un instrumentus integrācijas ieviešanai.

Plānu īstenoja KM, Iekšlietu ministrija, Izglītības un zinātnes ministrija, Labklājības ministrija, Tieslietu ministrija, Latvijas Nacionālais arhīvs, Latvijas Nacionālā bibliotēka, Latvijas Nacionālais kultūras centrs, Nacionālā elektronisko plašsaziņas līdzekļu padome, Sabiedrības integrācijas fonds un vairākas nevalstiskās organizācijas. 2020.gadā Plāna pasākumu īstenošanu Latvijā un diasporas mītnes zemēs būtiski ietekmēja Covid-19 izraisītās pandēmijas izplatības mazināšanai noteiktie ierobežojumi pasākumu rīkošanai klātienē, kā arī ierobežojumi iekšzemes un starpvalstu braucieniem.

Lai apkopotu Plāna īstenošanas rezultātus, KM 2021.gada 12.janvārī aicināja Plāna īstenošanā iesaistītās institūcijas iesniegt informāciju par to atbildības jomā sasniegtajiem rezultātiem. Informatīvajā ziņojumā ir apkopota informācija par Plānā iekļauto pasākumu izpildes novērtējumu laika posmā no 2019.gada 1.janvāra līdz 2020.gada 31.decembrim.

2020.gada 14.augustā Valsts kancelejā tika iesniegts informatīvais ziņojums „Nacionālās identitātes, pilsoniskās sabiedrības un integrācijas politikas pamatnostādņu 2012.-2018.gadam īstenošanas gala ietekmes novērtējums”, kurā bija sniegta informācija par pamatnostādņu īstenošanas gaitā sasniegto.

Kā turpinājumu gan NIPSIPP, gan Plānā ietvertajiem mērķiem un uzdevumiem, 2020.gadā KM izstrādāja Saliedētas un pilsoniski aktīvas sabiedrības attīstības pamatnostādnes 2021.‑2027.gadam (turpmāk – Pamatnostādnes), kas ir vidēja termiņa politikas plānošanas dokuments pilsoniskas sabiedrības un demokrātijas politikas jomā. Pamatnostādnēs tiks nodrošināta nacionālās identitātes, pilsoniskas sabiedrības un integrācijas politikas pēctecība un Latvijas Nacionālajā attīstības plānā 2021.–2027.gadam (turpmāk – NAP2027) noteikto mērķu un uzdevumu ieviešana atbilstoši NAP2027 6.prioritātes „Vienota, droša un atvērta, sabiedrība” uzstādījumiem, mērķiem un uzdevumiem[[1]](#footnote-2). Pamatnostādnes 2021.gada 5.februārī tika apstiprinātas Ministru kabinetā (Ministru kabineta 2021.gada 5.februāra rīkojums Nr.72).

Detalizētu NIPSIPP ietvaros īstenoto pasākumu izvērtējumu 2019.gadā veica SIA „*Oxford research*”, SIA ,,*Agile*”.[[2]](#footnote-3)

# Nacionālās identitātes, pilsoniskās sabiedrības un integrācijas politikas īstenošanas plānā 2019.‑2020.gadam rīcības virzienos noteikto pasākumu izpilde

## **Rīcības virziens „Pilsoniskā sabiedrība un integrācija”.**

Rīcības virzienā ,,Pilsoniskā sabiedrība un integrācija” ietvertie mērķi un pasākumi tika veidoti, lai veicinātu iedzīvotāju iesaistīšanos dažādās sabiedrības līdzdalības aktivitātēs, uzlabotu informācijas un viedokļu apmaiņa starp NVO un valsts institūcijām, sekmētu iedzīvotāju informētības līmeņa pieaugumu par demokrātijas pamatprincipiem un savu interešu aizstāvības iespējām, uzlabotu dažādu sabiedrības grupu (indivīdu) savstarpējo uzticēšanos un sadarbību, vairotu Latvijas iedzīvotāju piederības sajūtu Latvijai un ticību savai spējai ietekmēt lēmumu pieņemšanas procesu, lai veicinātu valsts labklājību un sabiedrības izaugsmi, pilnveidotu Latvijas skolēnu praktiskās zināšanas par demokrātiskas valsts pārvaldes mehānismiem, cilvēku pamattiesībām un brīvībām un, lai uzlabotu sociāli atstumto personu iekļaušanos Latvijas sociālekonomiskajos procesos.

* 1. *Mērķis – Uzlabot iedzīvotāju demokrātiskas līdzdalības prasmes un zināšanas*

Mērķa sasniegšanai tika īstenoti divi pasākumi. Viens no tiem bija paredzēts jauniešu demokrātiskās līdzdalības prasmju un zināšanu uzlabošanai un piederības sajūtas stiprināšanai. Pasākuma īstenošanai starp KM un biedrību ,,Eiropas Kustība Latvijā” (turpmāk – EKL) tika noslēgts līdzdarbības līgums, kura ietvaros EKL demokrātiskās līdzdalības veicināšanai īstenoja 8 diskusijas, kuru ietvaros tika izstrādāta un novadīta izlaušanās spēle „Valsts.Balsts.Salds.” Interaktīvi izglītojošu aktivitāšu jauniešiem par valsti un demokrātiju darbībā ietvaros izstrādāti izglītojoši, iedvesmojoši, izpratni veicinoši video materiāli. 2019.gadā ir norisinājusies diskusija „Es neko negribu, es gribu visu” ar sabiedrībā populāru cilvēku dalību. Savukārt 2020.gadā tika veikta pedagogu, vecāku un jauniešu aptauja ,,Pilsoniskās kompetences pašnovērtējums”. Katru gadu, iesaistot vismaz 30 skolu jauniešus no visas Latvijas, ir norisinājusies demokrātijas vasaras skola „Demokrātijai nav demo versijas”.

|  |  |  |  |
| --- | --- | --- | --- |
| **Nr.** | **Pasākums** | **Plānotie rezultatīvie rādītāji** | **Izpilde** |
| 1.1.1. | Skolēnu neformālas pilsoniskās izglītības platforma. | Ik gadu vismaz 800 skolēni iesaistīti neformālās pilsoniskās izglītības platformā. | Aktivitāti īstenoja biedrība ,,Eiropas Kustība Latvijā”. Kopumā neformālās pilsoniskās izglītības platformā iesaistīti 1566 skolēni, tai skaitā, mazākumtautību pārstāvji. Īstenotās aktivitātes ir norisinājušās visos Latvijas reģionos. |
| 1.1.2. | Atbalsts jauniešu un darbā ar jaunatni iesaistīto personu līdzdalības veicināšanai sabiedriskajos procesos Eiropas Savienības programmas „Erasmus+: Jaunatne darbībā” projektu ietvaros. | Eiropas Savienības programmas “Erasmus+: Jaunatne darbībā” projektu īstenošanā ik gadu iesaistīti ne mazāk 3000 jauniešu un darbā ar jaunatni iesaistītās personas | Aktivitāti īstenoja Jaunatnes starptautisko programmu aģentūra. Eiropas Savienības programmas ,,Erasmus+: Jaunatne darbībā” projektu īstenošanā kopumā tikuši iesaistīti 13 252 jaunieši un darbā ar jaunatni iesaistītās personas – 2019.gadā iesaistīti 5478 jaunieši un darbā ar jaunatni iesaistītās personas, bet 2020.gadā – 7774 jaunieši un darbā ar jaunatni iesaistītās personas. |

* 1. *Mērķis – Aktivizēt Latvijas iedzīvotājus sabiedrībai aktuālu izaicinājumu risināšanā*

Mērķa sasniegšanai tikuši īstenoti vairāki pasākumi. Starp tiem kā nozīmīgi minami programmas ,,Latvijas NVO fonds” un ,,NVO reģionu programma” īstenošana.

* Programma ,,Latvijas NVO fonds” 2019.gadā tika īstenota ar valsts budžeta finansējumu 400 000 *euro* apmērā un programmas ietvaros tika atbalstīti 49 projektu pieteikumi divos darbības virzienos: ,,NVO darbības stiprināšana” un ,,NVO interešu aizstāvības stiprināšana”. Kā prioritārās jomas tika noteiktas pilsoniskās sabiedrības stiprināšana un attīstība, pilsoniskā līdzdalība un sabiedrības iesaiste nevalstisko organizāciju darbā, tai skaitā, mazākumtautību un latviešu sadarbības pasākumi pilsoniskās līdzdalības un politisko procesu izpratnes veicināšanai, kā arī brīvprātīgā darba aktivitāšu un labdarības iniciatīvu veicināšana. 2020.gadā projektu īstenošanai programmas ,,Latvijas NVO fonds” ietvaros bija pieejams valsts budžeta finansējums 1 097 000 *euro* apmērā, kas ļāva atbalstīt 71 projekta īstenošanu šādos darbības virzienos: ,,NVO darbības stiprināšana”, ,,NVO interešu aizstāvības stiprināšana, ,,Atbalsts NVO pilsoniskās sabiedrības aktivitātēm” un ,,NVO savstarpējās sadarbības stiprināšana”.
* Lai nodrošinātu ,,NVO reģionu programmas” norisi KM noslēdza piecus līdzdarbības līgumus ar piecām nevalstiskajām organizācijām: biedrībām ,,Latvijas Pilsoniskā alianse”, ,,Kurzemes NVO centrs”, ,,Zemgales NVO centrs”, ,,Dienvidlatgales NVO atbalsta centrs” un nodibinājumu ,,Valmieras novada fonds”. Līdzdarbības līgumu ietvaros organizācijas nodrošināja šādu uzdevumu veikšanu: stiprināt reģiona nevalstisko organizāciju kapacitāti un veicināt to savstarpējo sadarbību un sadarbību ar vietējām pašvaldībām, komersantiem, kultūras iestādēm (muzejiem, bibliotēkām, kultūras centriem), veicināt mazākumtautību iedzīvotāju pilsonisko līdzdalību un starpkultūru dialogu reģionā un veicināt pilsoniskās sabiedrības attīstību un iedzīvotāju līdzdalību, organizējot iedzīvotāju diskusiju platformas par kopienām svarīgiem lokāla, reģionāla un nacionāla līmeņa jautājumiem, ievērojot sabiedrības daudzveidību. ,,NVO reģionu programmas” ietvaros ir īstenoti mācību semināri par nevalstisko organizāciju attīstībai svarīgiem jautājumiem, sniegtas bezmaksas konsultācijas nevalstiskajām organizācijām aktuālos jautājumos, nodrošināta aktuālās informācijas pieejamība par reģionāla, nacionāla un starptautiska mēroga finansējuma iespējām nevalstisko organizāciju kapacitātes stiprināšanas, starpkultūru dialoga veicināšanas, pilsoniskās sabiedrības attīstības u.tml. mērķu sasniegšanai, nodrošinātas mācības mazākumtautību, tai skaitā romu, nevalstiskajām organizācijām par pilsonisko līdzdalību un starpkultūru dialogu, kā arī par kapacitātes stiprināšanu, nodrošināti starpkultūru dialoga, tai skaitā romu, pasākumi dažādām mērķauditorijām.
* Plāna ietvaros paredzētais pasākums ,,Mazākumtautību līdzdalības aktivitāšu atbalsta programmas” netika īstenots, jo finansējums pasākuma īstenošanai tika paredzēts kā atbalsts prioritāri īstenojamiem pasākumiem. Gan 2019., gan 2020.gadā KM iesniegtais prioritāro pasākumu pieteikums vidējam termiņam, kas ietvēra atbalstu ,,Mazākumtautību līdzdalības aktivitāšu atbalsta programmas” ietvaros paredzētajām aktivitātēm, netika atbalstīts.

|  |  |  |  |
| --- | --- | --- | --- |
| **Nr.** | **Pasākums** | **Plānotie rezultatīvie rādītāji** | **Izpilde** |
| 1.2.1. | Pastāvīgs atbalsts pilsoniskās līdzdalības attīstībai, tai skaitā:- NVO fonds- NVO reģionu programma- NVO līdzfinansējuma apakšprogramma- Mazākumtautību līdzdalības apakšprogramma- Diasporas organizāciju atbalsta apakšprogramma | Ik gadu NVO fonda ietvaros atbalstītas vismaz 40 nevalstiskās organizācijas,ik gadu nodrošināta reģionālo koordinācijas centru darbība 5 reģionos, sniegts atbalsts vismaz 70 nevalstisko organizāciju iniciatīvām.Vismaz 10 organizācijām sniegts atbalsts ārvalstu finansējuma piesaistei.Ik gadu diskusijās iesaistīti vismaz 200 mazākumtautību pārstāvji no visiem reģioniemik gadu īstenoti vismaz 15 projekti diasporas pilsoniskās līdzdalības jomā, pasākumi īstenoti vismaz 10 valstīs. | Aktivitātes ,,Latvijas NVO fonds” un ,,Diasporas organizāciju atbalsta programma” tika īstenotas ar Sabiedrības integrācijas fonda starpniecību, rīkojot atklātus projektu iesniegumu konkursus.,,Latvijas NVO fonda” ietvaros ir atbalstītas 120 nevalstiskās organizācijas – 2019.gadā atbalstītas 49 organizācijas, bet 2020.gadā – 71 organizācija. Atbalsts ir sniegts tādos darbības virzienos kā ,,NVO darbības stiprināšana” un ,,NVO interešu aizstāvības stiprināšana”. Savukārt ,,Diasporas organizāciju atbalsta programmas” ietvaros ir īstenoti 30 projekti – 2019.gadā 16 projekti un 2020.gadā 14 projekti vairāk kā 10 valstīs, tostarp ārpus Eiropas Savienības. Projektu ietvaros sniegts atbalsts diasporas organizāciju komunikācijas platformām, informatīviem un izglītojošiem pasākumiem (lekcijas, diskusijas forumi, tikšanās u.c.), pasākumiem, kas veicina diasporas kopienu savstarpējo sadarbību, aktivitātēm, kas veicina jauniešu aktivizēšanu vai par jauniešu organizāciju izveidi un citiem diasporas organizāciju darbības spēju stiprināšanas pasākumiem.,,NVO reģionu programmas” ietvaros reģionālo koordinācijas centru darbību ir nodrošinājušas biedrības ,,Latvijas Pilsoniskā alianse”, ,,Kurzemes NVO centrs”, ,,Zemgales NVO centrs”, ,,Dienvidlatgales NVO atbalsta centrs” un nodibinājums ,,Valmieras novada fonds”. Ņemot vērā, ka ar minētajām nevalstiskajām organizācijām tika slēgti līdzdarbības līgumi par valsts pārvaldes uzdevumu īstenošanu, nebija iespējama piešķirtā finansējuma regrantēšana citām nevalstiskajām organizācijām un līdz ar to reģionālo nevalstisko organizāciju iniciatīvas tika īstenotas sadarbībā ar reģionālajiem NVO atbalsta centriem centriem - biedrības ,,Latvijas Pilsoniskā alianse”, ,,Kurzemes NVO centrs”, ,,Zemgales NVO centrs”, ,,Dienvidlatgales NVO atbalsta centrs” un nodibinājums ,,Valmieras novada fonds”. ,,Mazākumtautību līdzdalības apakšprogramma” tika īstenota kopā ar ,,NVO reģionu programmu”. Diskusijās par pilsonisko sabiedrību, līdzdalību kopumā iesaistīti 1233 personas, tostarp vismaz 148 mazākumtautību pārstāvji, ņemot vērā, ka piederību mazākumtautībai nav jānorāda, lai piedalītos diskusijā.,,NVO līdzfinansējuma apakšprogramma” tika īstenota kā atklātu projektu pieteikumu konkurss, kurā atbalstītas 15 nevalstiskās organizācijas – 2019.gadā atbalstītas 11 organizācijas, bet 2020.gadā – 4 organizācijas, lai tās varētu piesaistīt ārvalstu finansējumu. |
| 1.2.2. | Mazākumtautību līdzdalības aktivitāšu atbalsta programmas, t.sk.:- ģimeņu apmaiņas programma latviešu un mazākumtautību bērniem un jauniešiem;- starpetnisku/ starpkultūru NVO savstarpējās sadarbības projekti;- mazākumtautību NVO atbalsta projekti. | Īstenoti vismaz 15 starpskolu projekti;Īstenoti vismaz 7 ģimeņu apmaiņas projekti;Īstenoti vismaz 20 mazākumtautību NVO projekti;aktivitātēs iesaistīto bērnu/jauniešu skaits: vismaz 400;aktivitātēs iesaistīto ģimenes locekļu skaits – vismaz 400;iesaistītas personas – vismaz 2000. | Aktivitāte netika īstenota, jo netika piešķirts finansējums. |
| 1.2.3. | Veicināt pašvaldību, plānošanas reģionu un valsts institūciju vidū uzdevumu deleģēšanu darba ar jaunatni jomā pieredzējušām nozares NVO. | Pašvaldību skaits, kurās ir izveidota darba ar jaunatni institucionālā sistēma. | Aktivitātes īstenošanu nodrošināja Izglītības un zinātnes ministrija sadarbībā ar Latvijas pašvaldībām. Tā rezultātā 2019.gadā 98 Latvijas pašvaldībās tika izveidotas institucionālās sistēmas darbam ar jaunatni. Informācija par 2020.gadā sasniegtajiem rezultātiem būs pieejama pēc aptaujas veikšanas 2021.gada pirmajā ceturksnī. |

* 1. *Mērķis – Veicināt iecietību un sociālās atstumtības riskam pakļauto grupu integrāciju sabiedrībā*

Mērķa sasniegšanai tikuši īstenoti vairāki pasākumi, tajos iesaistot dažādas sabiedrības grupas, kuras ir pakļautas sociālās atstumtības riskam – romu tautības pārstāvjus, trešo valstu pilsoņus, tostarp personas, kurām nepieciešama starptautiskā aizsardzība, kā arī plašāku sabiedrību, lai veicinātu starpkultūru komunikāciju.

Kā viens no nozīmīgākajiem īstenotajiem pasākumiem jāmin ,,Atbalsts romu sociālajai iekļaušanai”, kura ietvaros ar Eiropas Savienības programmas „Tiesības, vienlīdzība un pilsonība 2014 – 2020” atbalstu īstenotas aktivitātes projekta ,,Latvijas romu platforma” ietvaros. Sadarbībā ar līdzatbildīgajām iestādēm un romu NVO ir organizēti informatīvi, kapacitātes stiprināšanas un līdzdalības veicināšanas pasākumi romiem, tai skaitā, romu jauniešu darbnīca, seminārs romu sievietēm, angļu valodas mācības un kapacitātes kursi, kā arī Latvijas romu platformas koordinācijas sanāksme. Notikušas reģionālo ekspertu tikšanās un labās prakses vizītes Ventspils pilsētā, Viļakas novadā, Rēzeknes novadā un Talsu novadā. Norisinājušās arī pieredzes apmaiņas un labās prakses ekspertu vizītes Viļņā par romu integrāciju darba tirgū, kā arī Valkā un Valgā par romu integrācijas atbalsta pasākumiem. Organizētas tikšanās ar līdzatbildīgo ministriju (IZM, LM, VM) un to padotības iestāžu speciālistiem par romu integrācijas politikas attīstību izglītības, sociālās aizsardzības un darba tirgus, jauniešu līdzdalības un veselības aprūpes jomā.

Pasākumiem ,,Atbalsts romu sociālajai iekļaušanai” ietvaros norisinājās arī Eiropas Padomes informatīvā kampaņa „Dosta! Pārkāp aizspriedumiem, iepazīsti romus!”. Kampaņas pasākumus nodrošināja biedrība „Latvijas Sieviešu nevalstisko organizāciju sadarbības tīkls”. 2019.gadā norisinājās romu kultūras pasākums „Svinam Ziemassvētkus kopā ar romiem!” mākslas muzejā „Rīgas birža”, lai saliedētu Latvijas sabiedrību un romus, mazinātu stereotipus un aizspriedumus pret romiem, kā arī labāk iepazīstinātu interesentus ar Latvijas romu kultūru. Pasākumā piedalījās ap 45 dalībnieku, tai skaitā, romu tautības aktīvisti, valsts pārvaldes un pašvaldību iestāžu pārstāvji, NVO pārstāvji un citi interesenti no dažādiem Latvijas novadiem.Savukārt2020.gadā tika rīkots tiešsaistes pasākums jauniešiem ,,Kas ir romi?”, kurā Romu Vēstures un Mākslas muzeja pārstāvji informēja par romu dzīves pieredzi, izaicinājumiem un sasniegumiem, sabiedrībā izplatītajiem stereotipiem par romiem un to pārvarēšanu.

Patvēruma, migrācijas un integrācijas fonda 2014.-2020.gada plānošanas perioda ietvaros KM ir nodrošinājusi vairāku atklātu projektu pieteikumu konkursu norisi ar mērķi sniegt atbalstu trešo valstu pilsoņu un personu, kurām nepieciešama starptautiskā aizsardzība, iekļaušanai Latvijas sabiedrībā un līdzdalības nodrošināšanai. Atbalstīto projektu ietvaros ir nodrošināta Informācijas centra iebraucējiem darbība piecās Latvijas pilsētās, kur pieejamas bezmaksas konsultācijas un reto valodu tulku pakalpojumi. Ir nodrošināta integrācijas un latviešu valodas kursu norise, kā arī starpkultūru komunikācijas mācības dažādu jomu speciālistiem.

|  |  |  |  |
| --- | --- | --- | --- |
| **Nr.** | **Pasākums** | **Plānotie rezultatīvie rādītāji** | **Izpilde** |
| 1.3.1. | Palielināt diskriminācijas riskiem pakļauto personu integrāciju sabiedrībā un darba tirgū, tai skaitā veicinot sabiedrības izpratni par dažādību | Nelabvēlīgā situācijā esoši dalībnieki, kuri pēc aiziešanas (pēc dalības pasākumā) sākuši darba meklējumus, iesaistījušies izglītībā/apmācībā, kvalifikācijas ieguvē, nodarbinātībā, tostarp pašnodarbinātie – 1 800 personas gadā;Darba devēji un to darbinieki, kuri piedalījušies izglītojošos pasākumos par sociālās iekļaušanas un diskriminācijas novēršanas jautājumiem – 50 personas gadā;atbalstu saņēmušie patvēruma meklētāji un personas ar bēgļa vai alternatīvo statusu – 390 personas vidēji gadā.Īstenota vismaz viena sabiedrības izpratni veicinoša kampaņa gadā. | Aktivitātes īstenošanu nodrošināja Labklājības ministrija un Sabiedrības integrācijas fonds.Aktivitātes īstenošanas rezultātā pēc NVA sniegtajiem aktīvās nodarbinātības pasākumiem darba tirgū iesaistījās 421 romu tautības persona (2019.gadā – 248 personas, 2020.gadā – 173 personas). Neizmantojot karjeras konsultācijas pakalpojumus, aktīvos pasākumus uzsāka 646 romu tautības personas (2019.gadā – 385 personas, 2020.gadā – 261 persona). Savukārt profesionālo apmācību un neformālo izglītību uzsāka 88 romu tautības personas (2019.gadā – 52 personas, 2020.gadā – 36 personas).Kopumā motivācijas programmā piedalījušās 1262 personas, no kurām 635 personas (328 personas 2019.gadā un 307 personas 2020.gadā) pēc dalības programmā sākušas darba meklējumus, iesaistījušās izglītībā/apmācībā, kvalifikācijas ieguvē, nodarbinātībā. Savukārt mācībās ,,Skatu punkti” par sociālās iekļaušanas un diskriminācijas novēršanas jautājumiem piedalījušās 396 personas (262 darba devēji un 134 darbinieki). Sociālā darbinieka un mentora pakalpojumus ir saņēmuši 257 unikālie klienti (140 unikālie klienti 2019.gadā un 117 unikālie klienti 2020.gadā). Katru gadu īstenota viena sabiedrības izpratni veicinoša kampaņa – 2019.gadā par diskrimināciju uz etniskās piederības pamata, bet 2020.gadā – par dzimumu līdztiesību. |
| 1.3.2. | Starpkultūru komunikācijas kursi dažādu profesiju pārstāvjiem. | Starpkultūru komunikācijas mācībās iesaistīti vismaz 200 dažādu jomu speciālisti. | Aktivitāte tika īstenota Patvēruma, migrācijas un integrācijas fonda (turpmāk – PMIF) 2014.‑2020.gada plānošanas perioda 12.aktivitātes „Nacionāla līmeņa koordinācijas sistēmas izveide, lai nodrošinātu atbalstu imigrantu līdzdalībai, kas saņēmuši tiesības uzturēties Latvijas teritorijā” ietvaros.Aktivitātes īstenošanu nodrošināja biedrība ,,Izglītības attīstības centrs”, īstenojot projektu „Starpkultūru komunikācija un sadarbība profesionālai izaugsmei”, un Daugavpils Universitāte, īstenojot projektu „Starpkultūru komunikācijas mācības speciālistiem: ,,Starpkultūru dialogs””.Aktivitātes ietvaros nodrošināta dažādu jomu speciālistu zināšanu par kultūras daudzveidību un starpkultūru dialogu pilnveidošana. Starpkultūru komunikācijas mācību kursu apguvuši 385 dažādu jomu speciālisti. |
| 1.3.3. | Atbalsts romu sociālajai iekļaušanai. | Ik gadu nodrošināts vismaz 1 informatīvs un izglītojošs pasākums Eiropas Padomes DOSTA! Kampaņas ietvaros.Ik gadu nodrošināts vismaz 1 sabiedrību informējošs un pozitīvas pieredzes popularizēšanas pasākums par Latvijas romu kultūru un vēsturi.Nodrošināts vismaz 1 pasākums par romu tiesību un interešu aizstāvēšanas jautājumiem.Ik gadu nodrošināta Latvijas romu platformas darbība.Ik gadu nodrošināti atbalsta pasākumi romu mediatoru darbam vismaz 5 Latvijas pilsētās.Regulāri nodrošināta reģionālo ekspertu tīkla romu integrācijas jautājumos darbība.Īstenoti vismaz 10 romu NVO un pilsoniskās sabiedrības pārstāvju kapacitātes un līdzdalības veicināšanas pasākumi.Īstenoti vismaz 4 izpratnes veicināšanas un motivācijas celšanas pasākumi romu mērķauditorijas iesaistei sociālās atbalsta programmās. | Aktivitātes īstenošanu nodrošināja KM. Tās ietvaros katru gadu ir norisinājies informatīvs un izglītojošs pasākums Eiropas Padomes kampaņas „Dosta! Pārkāp aizspriedumiem, iepazīsti romus!” ietvaros.Nodrošināta projekta ,,Latvijas romu platforma” īstenošana, kura ietvaros ir organizēti informatīvi, kapacitātes stiprināšanas un līdzdalības veicināšanas pasākumi romiem, nodrošināta romu mediatoru darbība piecās Latvijas pilsētās (2019.gadā četrās pilsētās). Lai veicinātu pozitīvāku sabiedrības izpratni par Latvijas romiem, portālā LSM.LV publicēti astoņi romu aktīvistu dzīves stāsti.Romu NVO un pilsoniskās sabiedrības pārstāvju kapacitātes un līdzdalības veicināšanas pasākumi ir īstenoti ,,NVO reģionu programmas ietvaros”. |
| 1.3.4. | Atbalsts sociālās atstumtības riska grupu iekļaušanai izglītības sistēmā | Iesaistītas vismaz 80 % pašvaldību, aptverot 614 vispārējās un profesionālās izglītības iestādes.Ik gadu nodrošināti atbalsta pasākumi romu tautības skolotāju palīgu darbības veicināšanai izglītības iestādēs.Ik gadu nodrošināti atbalsta pasākumi romu skolēniem, kuri atrodas priekšlaicīgi skolu pametušo riska grupā, izmantojot ESF atbalsta programmu.Ir nodrošināti atbalsta aktivitātes pedagogu sagatavošanai darbam etniski daudzveidīgā klasē/auditorijā. Nodrošināts monitorings par romu skolēniem, tai skaitā pirmsskolas izglītības iestādēs, t.sk. analītiskās izpēte par agrīni skolu pametušajiem romu jauniešiem u.c. | Aktivitātes īstenošana norisinājās, Izglītības un zinātnes ministrijai sadarbojoties ar Jaunatnes starptautisko programmu aģentūru un Izglītības kvalitātes valsts dienestu. ESF projektā Nr.8.3.4.0/16/I/001 ,,Atbalsts priekšlaicīgas mācību pārtraukšanas samazināšanai” un atbalsta sniegšanā iesaistīti 79% (94) pašvaldību, aptverot 507 vispārējās un profesionālās izglītības iestādes, sniegts atbalsts 23 000 izglītojamiem., tai skaitā, 12 romu skolēniem 7 izglītības iestādēs tika sniegts atbalsts mācību priekšmetu apguvei. 2019./2020.mācību gadā vispārējās izglītības iestādēs mācījās 856 romu skolēni.Aktivitātes rezultātā priekšlaicīgi mācības pārtraukušo jauniešu 18-24 gadu vecumā īpatsvars no 10% 2016.gadā samazinājies līdz 8,7% 2019. gadā. Savukārt NVA aktīvajos nodarbinātības pasākumos 2019.gadā ir iesaistījušies 84 romu tautības jaunieši, bet 2020.gadā – 60 romu tautības jaunieši. |
| 1.3.5. | Atbalsts trešo valstu pilsoņu, tai skaitā to personu, kurām nepieciešama starptautiskā aizsardzība, līdzdalībai sabiedrībā. | Izveidota 1 nacionāla līmeņa koordinācijas struktūra; Informācijas centra kontaktpunkti darbojas 5 Latvijas pilsētās; Nodrošināta telefona palīdzības līnija, bezmaksas konsultācijas un tulkošanas pakalpojumi;Apkalpoti 1000 klienti gadā.Ik gadu valodas mentora pakalpojums ir sniegts 7 NVA reģistrētajiem bezdarbniekiem, kas ir bēgļi vai personas ar alternatīvo statusu;Integrācijas kursu (20 ak.h apjomā) apmeklējušas 200 personas gadā;Latviešu valodas kursu (80 ak.h apjomā) apmeklējušas 100 personas gadā (personas, kurām nepieciešama starptautiskā aizsardzība;Integrācijas kursus apmeklējušas vismaz 450 personas gadā (trešo valstu pilsoņi). | Aktivitātes īstenošanu nodrošināja Kultūras ministrija un Labklājības ministrija sadarbībā ar Nodarbinātības valsts aģentūru.KM aktivitātes tika īstenotas PMIF 2014.-2020.gada plānošanas perioda ietvaros. PMIF 12.aktivitātes „Nacionāla līmeņa koordinācijas sistēmas izveide, lai nodrošinātu atbalstu imigrantu līdzdalībai, kas saņēmuši tiesības uzturēties Latvijas teritorijā” ietvaros ir izveidota viena nacionāla līmeņa koordinācijas struktūra – Informācijas centrs iebraucējiem (turpmāk – ICI), kura darbību nodrošina biedrība ,,Patvērums ,,Drošā māja””. ICI kontaktpunkti darbojas Rīgā, Jelgavā, Daugavpilī, Valmierā un Liepājā. ICI sniedz bezmaksas konsultācijas, tostarp telefoniski, kā arī nodrošina reto valodu tulku pakalpojumus. ICI kopumā ir sniegti pakalpojumi 2208 mērķa grupas pārstāvjiem – 2019.gadā 1112 personām, 2020.gadā 1096 personām.Gan 2019.gadā, gan 2020.gadā NVA pasākumā ,,Latviešu valodas mentors nodarbinātajiem bēgļiem un personām ar alternatīvo statusu” tika iesaistītas divas personas.PMIF 9.aktivitātes ,,Atbalsta pasākumi starptautiskās aizsardzības personām (bēgļiem un personām, kurām piešķirts alternatīvais statuss)” integrācijas kursu norisi nodrošināja biedrība ,,Patvērums ,,Drošā māja””. Integrācijas kursus kopumā ir apmeklējušas 180 personas – 2019.gadā 118 personas un 2020.gadā – 62 personas. Savukārt latviešu valodas kursu norisi nodrošināja gan biedrība ,,Patvērums ,,Drošā māja””, gan NVA. Latviešu valodas kursus kopumā ir apmeklējušas 109 personas – 2019.gadā 60 personas un 2020.gadā 49 personas.PMIF 8.aktivitātes „Trešo valstu valstspiederīgo iesaistīšana Latvijas sabiedriskajā dzīvē, tai skaitā atbalsts mazaizsargātu personu (sievietes, bērni, veci cilvēki) un starptautiskās aizsardzības personu līdzdalības nodrošināšanai” ietvaros ir nodrošināta integrācijas kursu norise trešo valstu pilsoņiem. PMIF finansētu projektu ietvaros integrācijas kursus ir nodrošinājušas šādas organizācijas: Daugavpils Universitātes Mūžizglītības, kultūras un zinātnes komunikācijas biedrība „Intelekta parks”, biedrība „Sadarbības platforma”, biedrība „Izglītības attīstības centrs”, biedrība „Inovāciju atbalsta centrs”, biedrība „Zaļais Meridiāns”. Kopumā integrācijas kursus ir apmeklējušas 1545 personas – 2019.gadā 337 personas un 2020.gadā 1208 personas. |

## **Rīcības virziens „Nacionālā identitāte: valoda un kultūrtelpa”**

Rīcības virzienā ,,Nacionālā identitāte: valoda un kultūrtelpa” ietvertie mērķi un pasākumi tika veidoti, lai uzlabotu latviešu valodas prasmes dažādās mērķa grupās un latviešu valodas lietošanu ikdienas situācijās, lai iedzīvotājiem būtu labi saprotami valodas apguves nosacījumi un pieejamas gan kvalitatīvas mācību kursu iespējas, gan informācija par tām, lai uzlabotu iedzīvotāju izpratni par Latvijas vēstures dažādiem posmiem un sarežģītām valsts attīstības situācijām, nodrošinātu pastāvīgu piekļuvi nacionālo kultūras vērtību iepazīšanai Latvijas bērniem, lai celtu uzticēšanās līmeni sabiedriskajiem medijiem un nodrošinātu vietējo un reģionālo elektronisko plašsaziņas līdzekļu daudzveidību Latgales plānošanas reģionā.

* 1. *Mērķis – Stiprināt latviešu valodas lietotprasmi*

Mērķa sasniegšanai ir īstenoti daudzi pasākumi, kuru norisi nodrošināja Kultūras ministrija, Izglītības un zinātnes ministrija, Latviešu valodas aģentūra, Valsts izglītības satura centrs, Latvijas Nacionālā bibliotēka, Ieslodzījuma vietu pārvalde un vairākas NVO. Aktivitātes ir īstenotas gan Latvijā, gan Latvijas diasporas mītnes zemēs.

Kopš 2001.gada Latvijā darbojas lasīšanas veicināšanas programma ,,Bērnu, jauniešu un vecāku žūrija”, kas tiek īstenota ikvienā Latvijas novadā un, kopš 2007. gada, ir pieejama arī ārpus Latvijas. Programmas mērķis ir veicināt lasītprasmi un interesi par grāmatām, vienot lasītājus un rosināt diskusijas par grāmatām, sekmēt augstvērtīgas literatūras izplatību. Programmas ietvaros tiek nodrošināta grāmatu kolekcijas atlase un piegādāšana iesaistītajām institūcijām, norisinās Lielie lasīšanas svētki un Skaļās lasīšanas sacensības. Programma ir starptautiski augstu novērtēta kā valsts mēroga lasīšanas iniciatīva, kurā katru gadu iesaistās vairāk kā divdesmit tūkstoši lasītāju.

Pasākums ,,Latviešu valodas apguves programmas pieaugušajiem” netika īstenots, jo finansējums pasākuma īstenošanai tika paredzēts kā atbalsts prioritāri īstenojamiem pasākumiem. Gan 2019., gan 2020.gadā KM iesniegtais prioritāro pasākumu pieteikums vidējam termiņam, kas ietvēra finansējumu minētajam pasākumam, netika atbalstīts.

|  |  |  |  |
| --- | --- | --- | --- |
| **Nr.** | **Pasākums** | **Plānotie rezultatīvie rādītāji** | **Izpilde** |
| 2.1.1. | Atbalsts latviešu valodas apguvei, latviskās izglītības un valsts valodas prasmes pārbaudes pieejamībai diasporā. | Finansētas 6 skolotāju vietas Austrumu diasporā un pedagogi no Latvijas 3 diasporas skolās, sniegts atbalsts 45 diasporas nedēļas nogales skolām un vasaras skolai Eiropā.Organizēti 2 latviešu valodas un kultūras apguves vasaras skolas kursi (26 diasporas pārstāvjiem) un 2 latviešu valodas apguves nometnes.Izstrādātas izglītības satura vadlīnijas, 4 latviešu valodas prasmes pārbaudes materiālu komplekti pusaudžiem un jauniešiem diasporā. Organizētas un nodrošinātas valsts valodas prasmes pārbaudes diasporā: Austrālijā, ASV, Krievijā u.c. | Aktivitātes īstenošanu nodrošināja Izglītības un zinātnes ministrija sadarbībā ar Latviešu valodas aģentūru un Valsts izglītības satura centru. Aktivitātes ietvaros 2019.gadā ir finansētas 6, bet 2020.gadā – 8 skolotāju vietas Austrumu diasporā un 2019.gadā sniegts atbalsts 29, bet 2020.gadā – 19 pedagogiem no Latvijas 3 diasporas skolās. 2019.gadā ir sniegts atbalsts 58 un 2020.gadā 63 diasporas nedēļas nogales skolām un 5 diasporas vasaras skolām 2019.gadā un 1 diasporas vasaras skolai 2020.gadā. Vasaras skolas norisinājās Eiropā, tajās tika nodrošināta latviešu valodas apguve.Ir organizēti divi latviešu valodas un kultūras apguves vasaras skolas kursi (26 diasporas pārstāvjiem) un divas latviešu valodas apguves nometnes.2019.-2020.g. izstrādātas un publiskotas diasporas izglītības vadlīnijas (https://www.visc.gov.lv/lv/atbalsts-izglitibai-diaspora). Izstrādāti 4 latviešu valodas prasmes pārbaudes materiālu komplekti pusaudžiem un jauniešiem diasporā, dažāda veida atbalsta materiāli diasporas izglītības vadlīniju īstenošanai jomās Latvijas kultūra (tematiskās uzdevumu kopas ,,Svētki”) un Latvijas daba un ģeogrāfija (informatīvais materiāls ar 72 uzdevumiem) u.c. Organizētas un nodrošinātas valsts valodas prasmes pārbaudes (Krievijā, ASV, Kanādā, Zviedrijā un Austrālijā), kurās piedalījušies 143 diasporas pārstāvji, un izsniegta 121 valsts valodas prasmes apliecība.Sniegts organizatorisks un finansiāls atbalsts ASV (Garezera vasaras vidusskolas un Rietumkrasta vasaras vidusskolas ,,Kursa”) skolu mācību procesa nodrošināšanai tiešsaistē, nodrošinot 19 Latvijas skolotāju dalību minētajās skolās. |
| 2.1.2. | Atbalsts diasporas izglītojošo pasākumu un remigrācijas pasākumu organizēšanai Latvijā un ārvalstīs. | Atbalstīti 10 izglītojoši pasākumi (120 dalībnieki) un metodikas kursi/semināri 3 valstīs, organizēta 3 dienu nometne Latvijā diasporas skolotājiem un ārvalstu augstskolu mācībspēkiem (50 personām), diasporas izglītotāju forums reizi divos gados (dalībnieki - 100 personas).Izdoti informatīvi un izglītojoši materiāli diasporas vecākiem, atbalsts skolēnu vizītēm un skolu pieredzes apmaiņas pasākumiem, skolotāju profesionālās pilnveides kursi remigrantu ģimeņu bērnu iekļaušanai Latvijas izglītības sistēmā. | Aktivitātes īstenošanu nodrošināja Izglītības un zinātnes ministrija sadarbībā ar Latviešu valodas aģentūru un Valsts izglītības satura centru. Aktivitātes ietvaros 2019.gadā ir atbalstīti 15 izglītojoši pasākumi (349 dalībnieki) un metodikas kursi/semināri 3 valstīs, organizēta 3 dienu nometne Latvijā diasporas skolotājiem un ārvalstu augstskolu mācībspēkiem (50 personām). 2020.gadā pārplānojot finansējumu Covid-19 pandēmijas laikā, organizēti 3 pieredzes apmaiņas vebināri 167 Eiropas diasporas nedēļas nogales skolu skolotājiem, organizēta viena video konference 183 Eiropas diasporas nedēļas nogales skolu skolotājiem.2020.gadā organizēta starptautiska tiešsaistes konference ,,Dzimtā valoda izglītībā 21.gadsimtā: Baltijas reģiona pieredze”, kurā piedalījās 110 dalībnieku.2019.-2020.gadā nodrošināti 9 informatīvi un metodiski semināri (ASV, Austrālijā, Zviedrijā, Īrijā, Krievijā) un dalība ASV skolotāju konferencē Losandželosā, lai sniegtu atbalstu diasporas skolotājiem diasporas izglītības satura vadlīniju īstenošanā.2019.g.–2020.gadā izdoti informatīvi un izglītojoši materiāli diasporas vecākiem, sniegts atbalsts skolēnu vizītēm un skolu pieredzes apmaiņas pasākumiem, skolotāju profesionālās pilnveides kursiem reemigrantu ģimeņu bērnu iekļaušanai Latvijas izglītības sistēmā. |
| 2.1.3. | Mācību, informatīvo un metodisko materiālu izstrāde, iegāde un pieejamība | Izstrādāti 4 diasporas pedagogu veidoti mācību un metodiskie materiāli.Projekta „Dzīve divās valodās” 8 videomateriāli ievietoti www.maciunmaci.lv; izstrādāts informatīvs materiāls vecākiem.Sagatavots interaktīvs materiāls ,,Cilvēki un notikumi” 13–14 g.v. bērniem latviešu valodas, vēstures un ģeogrāfijas apguvei. Izdota latvisko tradīciju galda spēle un animācijas filma, izdoti mācību un metodiskie materiāli latviešu valodas apguvei (7–10 g.v. un 11–15 g.v. bērniem un pusaudžiem A1-A2), izstrādāts materiāls Garezera vasaras vidusskolas 3.,4. klasei. | Aktivitātes īstenošanu nodrošināja Izglītības un zinātnes ministrija sadarbībā ar Latviešu valodas aģentūru un Valsts izglītības satura centru. Aktivitātes ietvaros 2019.g.–2020.gadā ir izstrādāti 4 diasporas pedagogu veidoti mācību un metodiskie materiāli.Norisinājusies interaktīva mācību materiāla ,,Upe" izveide diasporas 13–14 gadus veciem skolēniem. Izveidots elektroniskā mācību materiāla ,,Latvijas ūdeņi" saturs un veikta tā digitalizācija, kā arī izstrādāts informatīvs materiāls vecākiem.Sagatavots interaktīvs materiāls ,,Cilvēki un notikumi" 13–14 gadus veciem bērniem latviešu valodas, vēstures un ģeogrāfijas apguvei. Izdota latvisko tradīciju galda spēle un animācijas filma, izdoti mācību un metodiskie materiāli latviešu valodas apguvei (7–10 gadus veciem un 11–15 gadus veciem bērniem un pusaudžiem A1-A2 valodas prasmju līmenī), izstrādāts materiāls Garezera vasaras vidusskolas 3., 4.klasei. |
| 2.1.4. | Digitāli latviešu valodas apguves materiāli pašmācībai un tālmācībai | Izstrādāta interaktīva latviešu valodas kā svešvalodas apguves platforma e-mācību vidē un nodrošināta tās uzturēšana | Aktivitātes īstenošanā bija iesaistīta Izglītības un zinātnes ministrija, kā arī Latviešu valodas aģentūra. Aktivitātes ietvaros 2019.–2020.gadā ir izstrādāta interaktīva latviešu valodas kā svešvalodas apguves platforma e-mācību vidē un nodrošināta tās uzturēšana – izstrādāts saturs 50 nodarbībām sākuma (ābeces) līmenim lva.classflow.lv vidē. Izstrādātas 5 Classflow nodarbības ar mājturības elementiem un pielikumu skolotājiem ievietošanai lva.classfow.lv resursu krātuvē. Tikusi nodrošināta diagnostikas darba pusaudžiem lva.clasflow.lv vidē izstrāde, kā arī sagatavotas un novadītas 2288 tālmācības nodarbības lva.classflow.lv vidē. Latviešu valodu tiešsaistē profesionāla pedagoga vadībā apguvuši 240 skolēni. |
| 2.1.5. | Latviešu valodas lietošanas veicināšanas programma „Bērnu žūrija” | Ik gadu organizēts konkurss „Bērnu žūrija”, iesaistot vismaz 600 bibliotēkas, vismaz 200 skolas Latvijā, vismaz 50 latviešu centrus pasaulē. | Aktivitāti īstenoja Latvijas Nacionālā bibliotēka. Aktivitātes ietvaros katru gadu norisinājies konkurss ,,Bērnu, jauniešu un vecāku žūrija". Kopumā aktivitātes norisēs tikušas iesaistītas 1326 bibliotēkas (2019.gadā - 654 bibliotēkas, 2020.gadā 672 bibliotēkas) visā Latvijā, kā arī 469 skolās (2019.gadā 277 skolās, 2020.gadā - 192 skolās). Aktivitātē 2019.gadā piedalījās 57 Latvijas diasporas centri 24 valstīs dažādās pasaules daļās, bet 2020.gadā tie bija 68 diasporas centri vairāk kā 20 pasaules valstīs.Katru gadu aktivitātē iesaistīti vairāk kā 20 tūkstoši lasītāju. |
| 2.1.6. | Latviešu valodas apguves programmas pieaugušajiem | Katru gadu latviešu valodu apguvušas vismaz 1000 personas;Īstenoti vismaz 10 projekti;Personas, kas kārtojušas valodas prasmes pārbaudes eksāmenu VISC un paaugstinājuši valsts valodas prasmes līmeni par vienu pakāpi/skaits gadā 600 | Aktivitāte netika īstenota, jo netika piešķirts finansējums |
| 2.1.7. | Latviešu valodas apguves programmas remigrantiem un viņu ģimenes locekļiem | Katru gadu:latviešu valodu apguvušas vismaz 200 personas;īstenoti vismaz 4 projekti. | Aktivitāti īstenoja Sabiedrības integrācijas fonds. Aktivitātes ietvaros 2019.gada 4.ceturksnī tika noslēgti līgumi par četru projektu īstenošanu, kas paredzēta līdz 2021.gada 30.septembrim. Covid‑19 pandēmijas rezultātā noteikto ierobežojumu dēļ 2020.gadā mācībās piedalījās 13 personas. |
| 2.1.8. | ES struktūrfondu projekts Nr.8.3.1.1/16/I/002 „Kompetenču pieeja mācību saturā” | Kursi latviešu valodas pilnveidei profesionālo pienākumu veikšanai paredzēti gan pirmsskolu pedagogiem, gan pēc vajadzības pedagogiem visās izglītības pakāpēs. Izglītoti vismaz 2750 pedagogi. | 2019.g.–2020.gadā Latviešu valodas aģentūra īstenojusi kursus latviešu valodas prasmes pilnveidei profesionālajām vajadzībām ar mērķi nodrošināt pirmsskolas un skolas pedagogu latviešu valodas prasmju nostiprināšanu C1 līmenī un šo prasmju paaugstināšanu līdz C2 līmenim. Kopumā ir izglītoti 2627 pedagogi, no tiem 939 pedagogi izglītoti 2020.gadā**.** |
| 2.1.9. | Latviešu valodas un literatūras valsts olimpiādes | Ik gadu noorganizētas Latviešu valodas un literatūras valsts olimpiādes 8.-9. un 11.-12.klašu skolēniem, Latviešu valodas (izglītības iestādēm, kas īsteno mazākumtautību izglītības programmu) valsts olimpiāde 7.-8.klašu skolēniem | Aktivitāti īstenoja Valsts izglītības satura centrs. Aktivitātes ietvaros 2019.–2020.gadā noorganizētas Latviešu valodas un literatūras valsts olimpiādes 8.–9. un 11.–12.klašu skolēniem, kā arī Latviešu valodas (izglītības iestādēm, kas īsteno mazākumtautību izglītības programmu) valsts olimpiāde 7.–8.klašu skolēniem. |
| 2.1.10. | Latviešu valodas kursi trešo valstu pilsoņiem un personām, kurām nepieciešama starptautiskā aizsardzība | Katru gadu vismaz 500 personām nodrošināta latviešu valodas apguve | Aktivitātes īstenošanu nodrošināja Kultūras ministrija, tā tika īstenota PMIF 2014.-2020.gada plānošanas perioda ietvaros.Latviešu valodas kursi trešo valstu pilsoņiem un personām, kurām nepieciešama starptautiskā aizsardzība, norisinās PMIF 6.aktivitātes ,,Latviešu valodas lietošanas publiskajā telpā, tai skaitā daudzveidīgu pieeju latviešu valodas apguvē, attīstīšana” un 9.aktivitātes „Atbalsta pasākumi starptautiskās aizsardzības personām (bēgļiem un personām, kurām piešķirts alternatīvais statuss)” ietvaros. Latviešu valodas kursus 6.aktivitātē nodrošināja Daugavpils Universitāte, biedrība „Izglītības attīstības centrs” un biedrība „Inovāciju atbalsta centrs”, bet 9.aktivitātē – biedrība „Patvērums „Drošā māja””.Kopumā latviešu valodas kursus ir apmeklējušas 1229 personas – 640 personas 2019.gadā un 589 personas 2020.gadā. |
| 2.1.11. | Latviešu valodas kursi ieslodzījumā esošām personām, kuru dzimtā valoda nav latviešu valoda | Ik gadu latviešu valodas apguvē iesaistītas vismaz 96 ieslodzījumā esošas personas, kas vecākas par 29 gadiem, un kuru dzimtā valoda nav latviešu valoda. | Aktivitātes īstenošanu nodrošināja Ieslodzījuma vietu pārvalde. Aktivitātes ietvaros latviešu valodas apguvē bija iesaistītas 77 ieslodzījumā esošas personas, kuras vecākas par 29 gadiem un kuru dzimtā valoda nav latviešu valoda. Aktivitātes īstenošana tika ieplānota Eiropas Sociālā fonda projekta Nr. 9.1.2.0/16/I/001 ,,Bijušo ieslodzīto integrācija sabiedrībā un darba tirgū" (turpmāk – Projekts) ietvaros. Objektīvu iemeslu dēļ (aizkavējās attiecīgā iepirkuma organizācija un izsludināšana) 2019.gada latviešu valodas mācības tika pārceltas uz 2020.gadu.2020.gadā mācībās iesaistīto ieslodzīto skaitu ietekmēja ar Ministru kabineta 2020. gada 12. marta rīkojumu Nr.103 ,,Par ārkārtējās situācijas izsludināšanu" un Ministru kabineta 2020. gada 6. novembra rīkojumu Nr.655 ,,Par ārkārtējās situācijas izsludināšanu" valstī izsludinātā ārkārtējā situācija (ieslodzījuma vietās tika pārtraukta pieaugušo neformālās izglītības programmu īstenošana). |

* 1. *Mērķis – Stiprināt nacionālo kultūrtelpu kā sabiedrību saliedējošu pamatu*

Lai sasniegtu mērķi, ir īstenoti vairāki pasākumi, kuru norisi nodrošināja Kultūras ministrija, Latvijas Nacionālais kultūras centrs, Sabiedrības integrācijas fonds un vairākas NVO.

Pasākuma ,,Mazākumtautību kultūras savpatnības saglabāšanas un attīstības atbalsta programma” ietvaros paredzēto aktivitāšu īstenošanu nodrošināja Itas Kozakevičas Latvijas nacionālo kultūras biedrību asociācija un Latvijas Nacionālais kultūras centrs. Itas Kozakevičas Latvijas nacionālo kultūras biedrību asociācija ir nodrošinājusi koncertu un izstāžu norisi, piemēram, Piano Voice Beat un Madaras Ivanes koncerts ,,Populāras tautasdziesmas jaunos ritmos” no cikla ,,Augusta vakari”, Nadeždas Izeņovas gleznu izstāde ,,Dabas mozaika” un Vasilija Mališčica darbu izstāde ,,Mans dzimtais stūrītis”. Savukārt Latvijas Nacionālais kultūras centrs nodrošināja mācību programmas ,,Latvijas kultūras vēstnieki” norisi. Programma tiek īstenota jau kopš 2012.gada, un tās ietvaros dalībnieki pilnveido zināšanas par kultūras daudzveidību, identitāti un sabiedrības saliedēšanu, kas kalpo par pamatu dažādu partnerību (latvieši – mazākumtautību pārstāvji) iedibināšanai un attīstībai, kā arī sniedz ierosmi turpmākam darbam. Pēc mācību programmas beigšanas kultūras vēstnieki iegūtās zināšanas izmanto, organizējot pasākumus vietējo kopienu pārstāvjiem un tām NVO, kas vēlas līdzdarboties labāku dzīves apstākļu un labvēlīgas apkārtējās vides veidošanā savā pagastā, pilsētā vai novadā.

Nozīmīgs atbalsts ir sniegts arī suitu un līvu kultūras saglabāšanai, kā arī regulāru pasākumu īstenošanai Latgales reģiona iedzīvotājiem. Līvu (lībiešu) kultūras mantojuma saglabāšanas un tradīciju pēctecības nodrošināšanas pasākumus ir īstenojušas vairākas biedrības, piemēram, ,,Līvu (lībiešu) savienība (Līvõd Īt)”, „Mazirbes draugu kopa”, ,,Līvo kultūr sidām” un citas, kas nodrošināja tādu aktivitāšu īstenošanu kā lībiešu izcelsmes bērnu un jauniešu vasaras skolas ,,Mierlinkizt 2019” norisi, lībiešu bērnu grāmatas ,,Kuldalapš” (,,Zeltabērns”) sagatavošanu un ,,Lībiešu kultūras dienas Ventspilī”. Savukārt suitu kultūrtelpas stiprināšanas un popularizēšanas pasākumu nodrošināšanā bija iesaistīta biedrība ,,Etniskās kultūras centrs ,,Suiti”” un biedrība ,,Suitu kultūras Mantojums”, kas īstenoja tādus projektus kā,,Suitu tradīciju skoliņa 2019”, iesaistot 30 dalībniekus, ,,Suitu kultūras mantojums. Cimdi.”, nodrošinot pētījuma veikšanu par cimdu tradīciju suitu novadā. Latgales reģionā pasākumu norisi nodrošināja biedrība ,,Upītes jauniešu folkloras kopa”, kas organizēja meistardarbnīcas, nemateriālās kultūras mantojuma svētkus ,,Gūdi”, kurā tika eksperimentēts, apvienojot dažādas kultūras izpausmes – folkloru, klasisko mūziku un rokmūziku, kulināro mantojumu un mutvārdu mantojumu, noorganizēts meilys aiļu i dzīsmu festivāls ,,Upītes Uobeļduorzs”, kurā piedalījās 7 dažādu stilu muzikālās apvienības un 7 dzejnieki un ierakstītas Upītes etnogrāfiskā ansambļa 11 dziesmas.

|  |  |  |  |
| --- | --- | --- | --- |
| **Nr.** | **Pasākums** | **Plānotie rezultatīvie rādītāji** | **Izpilde** |
| 2.2.1. | Latvijas skolas soma | Ik gadu iniciatīvā iesaistīti 237 tūkstoši bērnu un jauniešu | Aktivitātes īstenošanu nodrošināja KM, līdzdarbojoties Izglītības un zinātnes ministrijai. Saskaņā ar programmas ,,Latvijas skolas soma” īstenošanas principiem, iniciatīvā tiek iesaistīti visi 1.‑12.klašu klātienes mācību skolēni. 2019.gadā iniciatīvā bija iesaistīti 231 454 skolēni, bet 2020.gadā – 231 424 skolēni. |
| 2.3.2. | Programmas „Radošā Eiropa” un „Eiropa pilsoņiem” | Ik gadu atbalsts sniegts vismaz 8 dažādiem projektiem. | Aktivitātes īstenošanu nodrošināja Kultūras ministrija, rīkojot atklātus projektu pieteikumu konkursus. Kopumā aktivitātes ietvaros atbalstīti 25 dažādi projekti, no tiem 16 projekti atbalstīti 2019.gadā, bet 9 projekti – 2020.gadā. |
| 2.2.3. | Mazākumtautību kultūras savpatnības saglabāšanas un attīstības atbalsta programma. (LNKBA, kultūras vēstnieki, radošās nometnes, kultūras festivāls) | Ik gadu nodrošināts atbalsts mazākumtautību kultūras biedrībām;organizēta vismaz viena radošā nometne mazākumtautību kultūras biedrību vadītājiemIk gadu kultūras vēstnieku programmā iesaistīti vismaz 20 dažādu kultūru pārstāvji tai skaitā Latgales reģiona dažādu kultūras nozaru pārstāvji.Periodā organizēts vismaz viens mazākumtautību kultūras festivāls, iesaistītas vismaz 50 mazākumtautību biedrības, iesaistīti vismaz 500 dalībnieki. | Aktivitātes īstenošanu nodrošināja Itas Kozakevičas Latvijas nacionālo kultūras biedrību asociācija un Latvijas Nacionālais kultūras centrs.Aktivitātes ietvaros tika nodrošināts atbalsts mazākumtautību kultūras biedrībām, nodrošinot koncertu, izstāžu un tematisko pasākumu norisi, kā arī nodrošinot telpu pieejamību mazākumtautību NVO. Mazākumtautību kultūras biedrību vadītājiem noorganizēts radošais izbraukums, kā arī semināri un profesionālās pilnveides kursi.,,Latvijas kultūras vēstnieku" programmā kopumā tika iesaistīti 304 dalībnieki.Mazākumtautību kultūras festivāls tika plānots 2020.gadā. Covid-19 vīrusa izplatības un valstī noteikto ierobežojumu dēļ tā norise ir pārcelta uz 2021.gadu. 2020.gadā Latvijas Nacionālais kultūras centrs izstrādāja un sagatavoja Mazākumtautību festivāla 2021 Lielkoncerta koncepciju, scenogrāfijas vīziju un skices, kā arī muzikālo koncepciju, bet Jelgavas pašvaldība sagatavoja festivāla Diena programmas koncepciju. |
| 2.2.4. | Mazākumtautību un latviešu jauniešu sadarbības programma | Īstenoti vismaz 5 projekti gadā;Aktivitātēs iesaistīti vismaz 400 bērnu/jaunieši. | Aktivitāti īstenoja Sabiedrības integrācijas fonds. Aktivitātes nodrošināšanai katru gadu atbalstīta sešu projektu īstenošana, kopumā iesaistot 893 jauniešus (2019.gadā iesaistīti 605 jaunieši, 2020.gadā - 288 jaunieši). |
| 2.2.5. | Suitu un līvu kultūras saglabāšana. | Katru gadu īstenots vismaz viens pasākums līvu un suitu kultūras saglabāšanai. | Aktivitātes īstenošanu nodrošināja Latvijas Nacionālais kultūras centrs. Aktivitātes ietvaros ir īstenoti 17 pasākumi līvu kultūras mantojuma saglabāšanas un tradīciju pēctecības nodrošināšanai, kuros tika iesaistītas 10 nevalstiskās organizācijas.Ir īstenoti 20 suitu kultūrtelpas stiprināšanas un popularizēšanas pasākumi, kuros iesaistītas trīs nevalstiskās organizācijas. |
| 2.2.6. | Starpkultūru dialogs Latgales reģionā. | Katru gadu īstenoti regulāri pasākumi Latgales reģiona iedzīvotājiem par vienojošām Latvijas vērtībām. | Aktivitātes īstenošanu nodrošināja Latvijas Nacionālais kultūras centrs. Tās ietvaros kopumā ir īstenoti 18 pasākumi Latgales reģionā, tostarp, meistardarbnīcas, Nemateriālās kultūras mantojuma svētki, ierakstītas vīru dziesmas, iegādāti mūzikas instrumenti, noorganizēts tekstilmākslas simpozijs un festivāls ,,Upītes Uobeļduorzs”. |
| 2.2.7. | Latgaliešu kultūras savpatnības saglabāšanas un attīstības atbalsta programma. | Ik gadu nodrošināts atbalsts latgaliešu kultūras biedrībām organizēta vismaz viena radošā nometne kultūras biedrību vadītājiem un kultūras dzīves organizatoriem Latgales reģionā.Ik gadu organizēts vismaz viens izglītojošs pasākums latgaliešu kultūras tradīciju pārmantojamībai, akcentējot latgaliešu rakstu valodas lomu un funkcionalitāti. | Aktivitātes īstenošanu 2020.gadā nodrošināja Latvijas Nacionālais kultūras centrs. Aktivitātes ietvaros nodrošināta 2 semināru ,,Latgales tradīciju ilgtspēja mūsdienu vidē” norise tiešsaistē, kuros piedalījās 320 dalībnieki. Sagatavoti divi video materiāli ar Latgales amatu meistaru amatu prasmju atspoguļojumu, kā arī sagatavota un īstenota aptauja par izzūdošajām amatu prasmēm un meistariem Latgalē**.** |

* 1. *Mērķis – Stiprināt piederības sajūtu Latvijai un vienotu vēsturisko vērtību apzināšanos*

Mērķa sasniegšanai tika īstenoti vairāki pasākumi, kuru īstenošanu nodrošināja gan valsts pārvaldes institūcijas, gan vairākas NVO. Plānā ietvertie pasākumi ir bijuši paredzēti Latvijas iedzīvotājiem gan Latvijā, gan Latvijas diasporas mītnes zemēs. Ņemot vērā, ka 2019.gada 1.janvārī stājās spēkā Diasporas likums, aktivitātēm, kuras bija paredzēts īstenot Latvijas diasporas mītnes zemēs, tika nodrošināts nepieciešamais finansējums.

Papildus jau Plānā paredzētajiem pasākumiem, kā piemēram, 3x3 un 2x2 nometņu organizēšana, ir ticis nodrošināts atbalsts arī trimdas Dziesmu svētku tradīcijas digitālās kolekcijas izveidei, nodrošināta diasporas materiālās kultūras un vēstures mantojuma, tai skaitā izceļošanas viļņu vēstures un diasporas latviešu dzīvesstāstu, izpēte, apzināšana, komplektēšana un saglabāšana, veidojot diasporas materiālā mantojuma krājumu pētnieciskiem un izglītojošiem nolūkiem, veicināta izpētē balstīta sabiedrības izglītošana un informēšana par diasporas daudzveidīgo pieredzi, devumu Latvijai un latviskās identitātes veidošanu ārpus Latvijas, veidojot izstādes, izglītojošas programmas un publiskus pasākumus, kā arī nodrošinot interesentiem iespēju iepazīties ar diasporas materiālā mantojuma krājuma materiāliem. Biedrība ,,Latvieši pasaulē – muzejs un pētniecības centrs” 2019.-2020.gadā ir veikusi diasporas materiālās kultūras un vēstures mantojuma apzināšanu, komplektēšanu, saglabāšanu un pētniecību, kā arī īstenojusi sabiedrības izglītošanu un informēšanu, nodrošinot izstādes ,,Bēgļu gaitās” izrādīšanu Rīgā un izstādes ,,Es (arī) esmu latvietis” izrādīšanu Daugavpilī, Liepājā un Valmierā.

2019.gadā Latvijas Nacionālais arhīvs uzsāka jaunu aktivitāti, kas paredz ārpus Latvijas esošo dokumentu par Latviju un latviešiem ārzemēs jeb diasporas arhīvu apzināšanu un saglabāšanu. Pasākuma ietvaros divu gadu laikā ir notikuši komandējumi uz vairāku ārvalstu arhīviem (Zviedrija, Austrālija), lai apzinātu tajos esošos dokumentus par latviešiem, notikušas tikšanās ar latviešu kopienām un organizācijām, iegūti dokumenti par latviešiem ārzemēs. Joprojām norisinās darbs pie digitālās platformas par diasporas arhīvu materiāliem pilnveides – par diasporas dokumentu straumēšanas risinājuma izstrādi Arhīva Filmu datubāzē un vietnē *redzidzirdilatviju.lv*; tiek veidota *web* aplikācija Otrā pasaules kara bēgļu kartotēku ievadei, rediģēšanai un publiskai datu attēlošanai internetā; izstrādāta mājaslapas *diaspor.arhivi.lv* dizaina un satura koncepcija un iespējamie tehniskie risinājumi visu arhīva digitālo resursu par diasporu apkopšanai un pieejamībai vienuviet.

Arī pasākuma ,,Izglītojošas programmas sabiedrībai, tai skaitā bērniem un jauniešiem par Latvijas vēsturē nozīmīgiem notikumiem” ietvaros ir īstenotas papildus aktivitātes. Biedrība ,,Šamir” organizēja vairākus pasākumus, tostarp piemiņas pasākumu starptautiskajā Holokausta upuru piemiņas dienā, tiešsaistes piemiņas pasākumu ,,Dzīvo gājiens”. Organizēta izstāde ,,Slēgtas robežas. Latvijas stāsts”, un uzsākta izstādes ,,Kultūras tilti” un muzeja ekspozīcijas daļas ,,Šīs sejas mēs nekad neaizmirsīsim” izveide. Sagatavoti un publiskoti informatīvi materiāli par ebreju holokausta notikumiem Otrā pasaules kara laikā, tostarp Rīgas geto izveidi, tai skaitā, tulkota un izdota Maksa Kaufmana grāmata ,,Churbn Lettland” angļu un vācu valodās. Publicēšanai ir sagatavotas grāmatas ,,Latvijas ebreju vēstures apkopojums” un ,,Pa Rīgas geto ielām”, kā arī ceļvedis pa Latvijas ebreju piemiņas vietām.

2020.gadā biedrība „Romu Kultūras centrs” organizēja sabiedrības izpratni veicinošus un informatīvus pasākumus par Latvijas romu kultūru, mākslu un vēsturi, tostarp romu genocīdu, piemēram, nodrošinot ekskursijas Romu Vēstures un mākslas muzejā speciālista vadībā, kuru laikā dažādas mērķauditorijas tika iepazīstinātas ar informāciju par romu genocīdu Latvijā Otrā pasaules kara laikā un šīs traģēdijas sekām. Biedrība „Romu Kultūras centrs” nodrošināja arī individuālās konsultācijas Latvijas romiem, t.sk. Otrajā pasaules karā cietušajām personām, viņu tiesību un interešu aizstāvības jomā.

Nodibinājums „Komunistiskā terora upuru atbalsta un palīdzības fonds „Sibīrijas bērni”” nodrošināja dokumentālās filmas „Tālā zeme Sibīrija” 13. un 14.sērijas izgatavošanu un grāmatas „Sibīrijas bērni 1949” sagatavošanu. Nodrošināta ceļojošās izstāde „Sibīrijas bērni 1949”, kas veltīta 1941. gada 14. jūnija deportācijām, dizaina izstrāde.

2020.gadā, Covid-19 pandēmijas ierobežošanai noteiktie aizsardzības pasākumi ir ietekmējuši pasākuma ,,Diasporas jauniešu saiknes stiprināšana ar Latviju” norisi. Savukārt pasākums ,,Pastāvīga vēsturnieku grupa Latvijas vēstures faktu skaidrošanai, pamatojoties uz pierādījumos balstītu informāciju” netika īstenots, jo gan 2019., gan 2020.gadā KM iesniegtais prioritāro pasākumu pieteikums vidējam termiņam, kas ietvēra finansējumu minētajam pasākumam, netika atbalstīts

|  |  |  |  |
| --- | --- | --- | --- |
| **Nr.** | **Pasākums** | **Plānotie rezultatīvie rādītāji** | **Izpilde** |
| 2.3.1. | Pasākumu cikls „Pilsoniskās līdzdalības un labo darbu maratons”. | 2.posms – „Strādājam Latvijai” Labo darbu festivāli piecos Latvijas reģionos.3.posms – Labo darbu festivāls – izstāde „Ceļā uz nākamo simtgadi”, projekta noslēguma pasākums. | Aktivitātes īstenošanu nodrošināja Valsts izglītības satura centrs sadarbībā ar Latvijas pašvaldībām. Aktivitātes ietvaros īstenots pasākumu cikla „Pilsoniskās līdzdalības un labo darbu maratons” 2. un 3.posms. 2019.gadā labo darbu festivālu noslēguma sarīkojums ,,Ceļā uz nākamo simtgadi" notika Rīgā, Kultūras pilī ,,Ziemeļblāzma”. Pasākumu cikla noslēguma pasākums ,,Pašiem sava brīvība” notika tiešsaistē 2020.gada 26.novembrī, popularizējot izglītības iestāžu labās prakses piemērus skolēnu pilsoniskās līdzdalības norisēs un skolēnu pašpārvalžu darbības pilnveidē. Aktivitātes ietvaros ir sagatavoti arī atbalsta materiāli skolēnu pašpārvalžu darbības sekmēšanai. |
| 2.3.2. | Tradīciju pēctecības un paaudžu sadarbības programma iesaistot Latvijā un ārvalstīs dzīvojošos tautiešus. | Organizētas 3x3 un 2x2 nometnes, Semināros sagatavoti koru un deju kolektīvu vadītājiOrganizētas mākslas izstādes, koncerti u.c. kultūras pasākumi diasporas mītnes zemēs. | Aktivitātes īstenoja vairākas NVO: biedrība ,,Trīs reiz trīs”, nodibinājums ,,2 x 2”, nodibinājums ,,Pasaules latviešu mākslas centrs”, Ārvalstu organizācijas „Pasaules brīvo latviešu apvienība” pārstāvniecība, biedrība ,,Latvieši pasaulē – muzejs un pētniecības centrs”, kā arī valsts pārvaldes institūcijas – Latvijas Nacionālais arhīvs, Latvijas Nacionālā bibliotēka un Latvijas Nacionālais kultūras centrs.Divos gados aktivitātes ietvaros ir norisinājušies 3x3 saieti, kopumā pulcējot 2257 dalībniekus, kā arī 2x2 pasākumi, pulcējot 146 dalībniekus, pasākumu organizatorus, lektorus un ieviržu vadītājus. 2020.gadā Covid-19 radīto ierobežojumu dēļ lielākā daļa pasākumu norisinājās tiešsaistē.Ir nodrošināts metodiskais atbalsts latviešiem ārvalstīs, gatavojoties XII Latvijas skolu jaunatnes dziesmu un deju svētkiem un kārtējiem Vispārējiem latviešu dziesmu un deju svētkiem 2023.gadā.Nodrošināta trimdas Dziesmu svētku tradīcijas digitālās kolekcijas izveide, kā arī diasporas materiālās kultūras un vēstures mantojuma, tai skaitā izceļošanas viļņu vēstures un diasporas latviešu dzīvesstāstu, izpēte, apzināšana, komplektēšana un saglabāšana, veidojot diasporas materiālā mantojuma krājumu pētnieciskiem un izglītojošiem nolūkiem. Nodrošināta Dziesmu un deju svētku tradīcijas ilgtspējas un Latvijas profesionālās kultūras un mākslas pieejamība diasporas mītnes zemēs. Uz Latviju nogādāti trimdas mākslinieku darbi, un Latvijā norisinājušās trimdas mākslinieku darbu izstādes. |
| 2.3.3. | Diasporas jauniešu saiknes stiprināšana ar Latviju. | Dalība Starptautiskajā Jaunatnes dienā un mācības par brīvprātīgo darbu, sniegtas iespējas brīvprātīgā darba veikšanai jaunatnes jomas pasākumos.Organizēts pieredzes apmaiņas seminārs Latvijas Jauniešu galvaspilsētā. | Covid-19 pandēmijas ierobežojumu dēļ 2020. gadā pasākumi netika īstenoti. |
| 2.3.4. | Diasporas un Latvijas bērnu kopējās nometnes Latvijā. | Īstenoti vismaz 10 projekti gadā;Nometnēs ik gadu piedalījušies vismaz 200 bērni no diasporas un vismaz 100 bērni no Latvijas. | Aktivitātes īstenošanu nodrošināja Sabiedrības integrācijas fonds, izsludinot atklātus projektu pieteikumu konkursus.2019.gada vasarā Latvijā notika 12 diasporas un Latvijas bērnu kopējās nometnes, un tajās piedalījās 240 diasporas bērni un 202 bērni no Latvijas.2020.gadā tika izsludināts projektu pieteikumu konkurss, taču rezultāti netika apstiprināti, jo Covid-19 epidēmijas radīto ierobežojumu dēļ tika pieņemts lēmums, ka nometnes rīkot nedrīkst. |
| 2.3.5. | Izglītojošas programmas sabiedrībai, tai skaitā bērniem un jauniešiem par Latvijas vēsturē nozīmīgiem notikumiem. | Katru gadu īstenotas vismaz 20 izbraukuma lekcijas uz Latvijas reģioniem (skolās, bibliotēkās, muzejos). | Aktivitātes īstenošanu nodrošināja biedrība ,,Latvijas Okupācijas muzeja biedrība”. Tās ietvaros ir norisinājušās 37 izbraukuma nodarbības Latvijas reģionu izglītības iestādēs (tai skaitā izglītības iestādēs, kas īsteno mazākumtautību izglītības programmas). Aktivitātes ietvaros notikušas arī tematiskās nodarbības Latvijas izglītības iestāžu (tai skaitā izglītības iestādēs, kas īsteno mazākumtautību izglītības programmas) 6.-12. klašu skolēniem un skolotājiem par Latviju Otrajā pasaules karā, kā arī nodrošināts Okupācijas muzeja apmeklējums skolēniem un rīkotas ceļojošās izstādes izglītības iestādēs un kultūras centros. 2020.gadā Covid-19 izplatības mazināšanai noteikto ierobežojumu rezultātā nodarbības ,,Padomju deportācijas” un ,,Ebreju vēsture Latvijā un holokausts” tika papildinātas ar materiāliem un uzdevumiem un bija pieejamas virtuāli. Turklāt 2020.gadā tika veikta Okupācijas muzeja tīmekļvietnes papildināšana ar jaunām publikācijām –sagatavota video stāstu sērija ,,Bērnība. Pieci stāsti par”, kā arī vietne papildināta ar mācību metodisko materiālu ,,Latvijas valsts pamati” – 5 filmas un 5 grāmatas. |
| 2.3.6. | Pastāvīga vēsturnieku grupa Latvijas vēstures faktu skaidrošanai pamatojoties uz pierādījumos balstītu informāciju. | Katru gadu nodrošinātas vismaz 12 publikācijas, kurās skaidroti vēstures fakti pamatojoties uz pierādījumos balstītu informāciju. | Aktivitāte netika īstenota, jo netika piešķirts finansējums. |
| 2.3.7. | Kvalitatīva, ērti pieejama un viegli saprotama informācija par naturalizācijas procedūru. | Organizētas informatīvās dienas;Nosūtītas vēstules par Latvijas pilsonības iegūšanu nepilsoņu bērniem līdz 15 gadu vecumam;Pilnveidota Pilsonības iegūšanas un zaudēšanas informācijas sistēma atbilstoši PMIF projekta ieviešanas grafikam | Aktivitātes īstenošanu nodrošināja Pilsonības un migrācijas lietu pārvalde. Aktivitātes ietvaros noorganizētas 150 informatīvās dienas (ņemot vērā Covid-19 izplatību 2020.gadā no aprīļa līdz augustam informācijas dienas netika organizētas). Kopumā nosūtītas 2249 informatīvās vēstules par Latvijas pilsonības iegūšanu nepilsoņu bērniem līdz 15 gadu vecumam.Patvēruma, migrācijas un integrācijas fonda 2014.-2020.gada nacionālās programmas projekta ,,Naturalizācijas atbalstošo informācijas sistēmu un saistīto procesu pilnveidošana un attīstība” ietvaros noslēdzies metu konkursa iepirkums par jaunas Pilsonības iegūšanas un zaudēšanas informācijas sistēmas izstrādi. |

* 1. *Mērķis – Stiprināt kvalitatīvu, demokrātisku informācijas telpu un palielināt mediju lomu integrācijā un nacionālās identitātes stiprināšanā*

Mērķa sasniegšanai tikuši īstenoti četri pasākumi, kuru norisi nodrošināja  NEPLP un Valsts sabiedrība ar ierobežotu atbildību ,,Latvijas Vēstnesis”. NEPLP sniedza atbalstu LTV, lai sekmētu sabiedrības saliedēšanas un nacionālās identitātes stiprināšanu, nodrošinot interneta platformā sasniegtās sabiedrisko mediju auditorijas paplašināšanu, radot jaunu oriģinālsaturu, kā arī piemērojot radīto saturu interneta videi, sasniedzot arī ekonomiski aktīvo auditoriju Latvijā un pasaulē, kā arī atbalstīja Latgales reģionālos un vietējos komerciālos elektroniskos plašsaziņas līdzekļus un nodrošināja LR4 darbību. Savukārt VSIA ,,Latvijas Vēstnesis” ir nodrošinājis vienotas platformas , kurā sabiedrībai ir pieejama nozīmīga un kvalitatīva informācija par valsti, pilsoniskā un tiesiskā informācija, darbību. Ar mērķi veicināt sabiedrības tiesībpratību, medijpratību un stiprināt sabiedrības noturību pret dezinformāciju portālā ,,Cilvēks. Valsts. Likums” izveidotas sadaļas ,,Breksits”, ,,Moneyval”, ,,Administratīvās tiesības”, ,,Tiesās”, ,,Medijpratība”, kurās publicēti normatīvo aktu skaidrojumi, problēmraksti, viedokļraksti, valsts iestāžu paziņojumi sabiedrībai u.c. Pilsoniskās iesaistes un līdzdalības veicināšanas jomā, stiprinot demokrātiskas vērtības, portālā izveidoti vairāki publikāciju cikli (skaidrojumi, ekspertu viedokļi, intervijas). Portāla ,,Cilvēks. Valsts. Likums” sadaļas ,,Medijpratība” reālais lietotāju skaits vidēji mēnesī ir aptuveni 8% no visiem interneta lietotājiem ,t.i., 2019.gadā – 18 480 lietotāju, bet 2020.gadā – 20 900 lietotāju.

|  |  |  |  |
| --- | --- | --- | --- |
| **Nr.** | **Pasākums** | **Plānotie rezultatīvie rādītāji** | **Izpilde** |
| 2.4.1. | Atbalsts LTV sabiedrības saliedēšanas un nacionālās identitātes stiprināšanai, t.sk. digitālajā vidē. | Saturs sasniedz vismaz 400 000 unikālo apmeklētāju mēnesī. | Aktivitātes īstenošanu nodrošināja NEPLP. Aktivitātes ietvaros izveidotais saturs ir sasniedzis vidēji 491 tūkstoti unikālo interneta portāla LSM.LV apmeklētāju mēnesī.Ir nodrošināta interneta platformā sasniegtās sabiedrisko mediju auditorijas paplašināšana, radot jaunu oriģinālsaturu, kā arī piemērojot radīto saturu interneta videi, sasniedzot arī ekonomiski aktīvo auditoriju Latvijā un pasaulē. Sabiedrisko mediju interneta portālā LSM.LV veidots saturs angļu un krievu valodās, kas mēnesī vidēji veido 763 rakstus krievu valodā un 173 rakstus angļu valodā. Sabiedrībai, ārvalstu medijiem un auditorijai tiek nodrošināta objektīva, kvalitatīvu ziņu informācija. |
| 2.4.2. | Atbalsts Latgales reģionālajiem un vietējiem komerciālajiem elektroniskajiem plašsaziņas līdzekļiem un neatkarīgajiem producentiem sabiedrības saliedēšanas, nacionālās identitātes un valsts valodas pozīcijas nostiprināšanai. | Nodrošināta sabiedriskā pasūtījuma izplatīšana 1 reģionālā/vietējā TV un 2 reģionālajos/vietējos radio. | Aktivitātes īstenošanu nodrošināja NEPLP. Tās ietvaros sabiedriskā pasūtījuma raidījumi veidoti un izplatīti vienā reģionālajā (,,Latgales reģionālā televīzija”) un vienā vietējā televīzijas programmā (,,LRT+”). 2019.gadā sabiedriskā pasūtījuma raidījumi veidoti un izplatīti arī vienā vietējā radio programmā (,,Radio Ef-Ei”) un vienā reģionālajā radio programmā (,,Divu krastu radio”). 2020.gadā raidījumi netika veidoti un izplatīti reģionālajos un vietējos radio, jo tika apstrīdēts NEPLP lēmums par konkursa ,,Par raidījumu veidošanu 2020.gadā Latgales reģionālajos un vietējos elektroniskajos plašsaziņas līdzekļos, kas raida radio programmas” rezultātiem un lēmuma izpilde tika apturēta.Saskaņā ar tiesas spriedumu NEPLP bija jāpārskata konkursa rezultāti un ņemot vērā, ka finansējumu par televīzijas raidījumu veidošanu konkursa ietvaros var piešķirt tikai 2020.gadā, tika pieņemts lēmums izbeigt konkursu bez rezultātiem, jo lēmuma pieņemšanas brīdī nebija iespējams veikt visas nepieciešamās darbības saistībā ar finansējuma piešķiršanu televīzijas raidījumu veidošanai un raidīšanai 2020.gadā. |
| 2.4.3. | Atbalsts LR sabiedrības saliedēšanas un nacionālās identitātes stiprināšanai. | LR4 darbība;LR1 saliedējoša satura programmas regulāri visu gadu;Raidījumi LR1 programmā diasporas auditorijai (21.gs. latvietis) periodiski visu gadu;Latgales kultūras identitāti atspoguļojošs saturs LR1 periodiski visu gadu. | Aktivitātes īstenošanu nodrošināja NEPLP. Aktivitātes ietvaros Latvijas Radio ir nodrošinājis programmas LR4 personāla kapacitātes stiprināšanu un apraidi visā Latvijas teritorijā. Nodrošināta Latvijas Radio programmas LR1 un Ziņu dienesta ziņu kapacitātes paaugstināšana ar ārštata korespondentu piesaisti Latvijas reģionos un ārvalstīs, kur šobrīd visvairāk strādā Latvijas iedzīvotāji, turpināta iknedēļas raidījuma veidošanu par tautiešiem ārzemēs ,,Globālais latvietis. 21.gadsimts”.Nostiprināta latgaliešu rakstu valodas loma Latgales reģiona kultūrtelpā, nodrošinot raidījumus latgaliešu rakstu valodā Latvijas Radio – raidījums ,,Kolnasāta” LR1 programmā. |
| 2.4.4. | Atbalsts vienotas platformas, kurā nepastarpināti sniedz sabiedrībai nozīmīgu un kvalitatīvu valsts, pilsonisko un tiesisko informāciju un veicina kvalitatīvu sabiedrības diskusiju, uzturot atgriezenisko saiti starp sabiedrību un valsti, darbības nodrošināšanai. | Kvalitatīvs valsts, pilsoniskās un tiesiskās informācijas saturs, kā arī medijpratību veicinošas informācijas saturs - daudzveidīgi, mūsdienīgi, droši un ērti pieejams platformā pastāvīgi visā plānošanas periodā plašai auditorijai. | Aktivitātes īstenošanu nodrošināja NEPLP. Aktivitātes ietvaros ir nodrošināta kvalitatīva valsts, pilsoniskās un tiesiskās informācijas satura, kā arī medijpratību veicinošas informācijas daudzveidīga, mūsdienīga, droša un ērta pieejamība platformā pastāvīgi visā plānošanas periodā plašai auditorijai. |

## **Rīcības virziens „Jaunas pieejas integrācijas politikas plānošanā, pārraudzībā un ieviešanā”**

Rīcības virzienā ,,Jaunas pieejas integrācijas politikas plānošanā, pārraudzībā un ieviešanā” ietvertie mērķi un pasākumi tika veidoti, lai nodrošinātu datos un pierādījumos balstītas monitoringa sistēmas izveidi sabiedrības saliedētības politikas izstrādei, lai nodrošinātu sabiedrības iesaisti jauno politikas plānošanas dokumentu izstrādē, kā arī izstrādāts jauns integrācijas politikas īstenošanas modelis un iedzīvināta regulāra stratēģiskā komunikācija.

* 1. *Mērķis – Nodrošināt datos balstītas politikas plānošanu*

Plāna ietvaros ir īstenoti divi pasākumi – veikta Latvijas nepilsoņu aptauja par attieksmi pret Latvijas pilsonību un izstrādāta visaptveroša uzraudzības sistēma jaunās integrācijas politikas pārvaldības vadībai. Pārējie pasākumi netika īstenoti, jo finansējums šo pasākumu īstenošanai tika paredzēts kā atbalsts prioritāri īstenojamiem pasākumiem, bet gan 2019., gan 2020.gadā netika atbalstīts.

|  |  |  |  |
| --- | --- | --- | --- |
| **Nr.** | **Pasākums** | **Plānotie rezultatīvie rādītāji** | **Izpilde** |
| 3.1.1. | Pilsoniskās sabiedrības attīstības monitorings, ietverot sabiedrības integrācijas mērķa grupu datus. | Veikts pētījums par NVO sektoru un pilsoniskās sabiedrības attīstību. | Aktivitāte netika īstenota, jo netika piešķirts finansējums. |
| 3.1.2. | Iedzīvotāju attieksmju un pasaules uzskatu raksturojoši mērījumi. | Veikts pētījums ar sabiedrības attieksmēm un pasaules uzskatiem. | Aktivitāte netika īstenota, jo netika piešķirts finansējums. |
| 3.1.3. | Latvijas nepilsoņu aptauja par attieksmi pret Latvijas pilsonību. | - 2019.gadā apkopoti 2018.gadā veiktās aptaujas rezultāti;- 2020.gadā veikta nepilsoņu aptauja par attieksmi pret Latvijas pilsonību | Aktivitātes īstenošanu nodrošināja Pilsonības un migrācijas lietu pārvalde, nodrošinot, ka 2019.gadā tikuši apkopoti 2018.-2019.gadā veiktās aptaujas rezultāti. Lai gan kārtējo Latvijas nepilsoņu aptauju par Latvijas pilsonības iegūšanu sākotnēji tika plānots veikt 2020.gadā, taču, tā kā pēdējā nepilsoņu aptauja ir veikta 2019.gadā un pēdējo desmit gadu laikā aptaujas rezultātu dinamika nav ievērojami mainījusies, PMLP nākamo aptauju plāno veikt tikai 2023.gadā. Latvijas nepilsoņu viedokli jautājumā par Latvijas pilsonības iegūšanu turpmāk ir plānots noskaidrot reizi četros gados. |
| 3.1.4. | Diskriminācijas novēršanas situācijas novērtējums un pretdiskriminācijas pārraudzības sistēma. | Veikta sabiedriskās domas aptauja par Latvijas iedzīvotāju zināšanām, prasmēm un attieksmēm diskriminācijas novēršanas un iecietības jomā;diskriminācijas novēršanas situācijas novērtējums ar rekomendācijām pretdiskriminācijas pārraudzības sistēmas uzlabošanai. | Aktivitāte netika īstenota, jo netika piešķirts finansējums. |
| 3.1.5. | Visaptveroša uzraudzības sistēma jaunās integrācijas politikas pārvaldības vadībai. | Pilnveidots monitoringa instruments uz rezultātu vērstai integrācijas politikas ieviešanai. | 2020.gadā pēc Kultūras ministrijas pasūtījuma nodibinājums ,,Baltic Institute of Social Sciences” veica pētījumu ,,Priekšlikumi Saliedētas un pilsoniski aktīvas sabiedrības pamatnostādņu 2021.‑2027.gadam rezultātu un ietekmes rādītāju modelim”. Pētījuma rezultātā ir izveidoti priekšlikumi nozares/jomas rezultatīvo rādītāju monitoringa sistēmas izveidei turpmākajiem gadiem. |

* 1. *Mērķis – Attīstīt inovatīvas metodes un instrumentus integrācijas politikas ieviešanai*

Plāna ietvaros ir īstenots viens pasākums – ,,Inovatīva integrācijas plānošanas instrumenta izstrāde un ieviešana, iesaistot sabiedrību”. Biedrība ,,Latvijas Pilsoniskā alianse” sadarbībā ar Britu padomi un pārējām reģionu organizācijām – biedrībām ,,Kurzemes NVO centrs”, ,,Zemgales NVO centrs”, ,,Dienvidlatgales NVO atbalsta centrs” un nodibinājumu ,,Valmieras novada fonds”, organizēja diskusiju ciklu par Saliedētas un pilsoniski aktīvas sabiedrības attīstības pamatnostādņu 2021.-2027.gadam projektu. Diskusijas notika 2019.gada oktobrī (18 pilsētās un apdzīvotās vietās, 350 dalībnieki) un 2020. gada februārī (piecos plānošanas reģionos, ap 150 dalībnieki), kopā iesaistot vismaz 500 dalībnieku. Diskusijās saņemtie iedzīvotāju viedokļi un priekšlikumi tika ņemti vērā Pamatnostādņu izstrādes gaitā.

Pārējie pasākumi netika īstenoti, jo finansējums šo pasākumu īstenošanai tika paredzēts kā atbalsts prioritāri īstenojamiem pasākumiem, bet gan 2019., gan 2020.gadā netika atbalstīts.

|  |  |  |  |
| --- | --- | --- | --- |
| **Nr.** | **Pasākums** | **Plānotie rezultatīvie rādītāji** | **Izpilde** |
| 3.2.1. | Baltijas integrācijas hakatons. | Katru gadu vismaz 30 Latvijas aktīvi pilsoniskās sabiedrības pārstāvji iesaistīti jaunu metožu izstrādē. | Aktivitāte netika īstenota, jo netika piešķirts finansējums. |
| 3.2.2. | Inovatīva integrācijas plānošanas instrumenta izstrāde un ieviešana, iesaistot sabiedrību | Organizētas domnīcas jaunu pieeju izstrādei, analizēti dati un izstrādāti un aprobēti jaunu metožu prototipi. | Biedrība ,,Latvijas Pilsoniskā alianse” sadarbībā ar Britu padomi organizēja iedzīvotāju diskusijas piecos Latvijas plānošanas reģionos. Sagatavots kopsavilkums par sniegtajiem priekšlikumiem, kas ņemti vērā, izstrādājot Saliedētas un pilsoniski aktīvas sabiedrības attīstības pamatnostādnes 2021.‑2027.gadam. |
| 3.2.3. | Interaktīvas NVO e-platformas pilnveide. | Izstrādāta un aprobēta metodoloģija regulārai informācijas sagatavošanai un publicēšanai. | Aktivitāte netika īstenota, jo netika piešķirts finansējums. |
| 3.2.4. | Radoša domnīca latviešu valodas kā kopīgas sabiedrības vērtības attīstībai iesaistot ekspertus un sabiedrības pārstāvjus. | Izstrādāts konceptuāls risinājums latviešu valodas kā kopīgas sabiedrības vērtības attīstībai. | Aktivitāte netika īstenota, jo netika piešķirts finansējums. |
| 3.2.5. | Stratēģiska komunikācija par sabiedrības saliedētības jautājumiem. | Ik gadu izstrādāts un ieviests stratēģiskās komunikācijas plāns. | Aktivitāte netika īstenota, jo netika piešķirts finansējums. |

# Secinājumi

* Nacionālās identitātes, pilsoniskās sabiedrības un integrācijas politikas īstenošanas plāns 2019.-2020.gadam turpināja Nacionālās identitātes, pilsoniskās sabiedrības un integrācijas politikas pamatnostādnēs 2012.-2018.gadam noteikto uzdevumu īstenošanu, kā arī sagatavoja pāreju uz jauno – 2021.-2027.gada – plānošanas periodu.
* Vērtējot katru rīcības virzienu, var konstatēt gan sasniegumus un paliekošus rezultātus, gan arī jautājumus, kuri joprojām ir risināmi vai apzīmējami kā jauni izaicinājumi nākamajā periodā.
* Plāna pasākumi bija domāti un tajos tika iesaistīta gan sabiedrība kopumā, gan specifiskas mērķa grupas, tostarp, diaspora, mazākumtautības (tai skaitā romi), trešo valstu pilsoņi, bērni un jaunieši; savukārt NVO bija arī partneri un pasākumu īstenotāji. Pasākumi tika plānoti tā, lai konsolidētu resursus un mērķa grupas un tie nebūtu tik sadrumstaloti, kā tas bija noticis, īstenojot NIPSIPP.
* Pieejamie resursi, lielākoties, ļāva turpināt jau iepriekš aizsāktos pasākumus, bet nebija pietiekami, lai attīstītu jaunus darbības virzienus.
* Pilsoniskās sabiedrības attīstības jomā būtiski tika stiprināta valsts budžeta programma ,,NVO fonds”, radot iespēju plašākam NVO lokam stiprināt kapacitāti, īstenot pilsoniskās sabiedrības attīstībai svarīgus pasākumus un nodrošināt interešu aizstāvību. Tika nodrošināts atbalsts NVO līdzdalībai starptautiskos projektos.
* Nozīmīgs resurss iedzīvotāju līdzdalības veicināšanai bija “NVO reģionu programma”, kuras ietvaros reģionu NVO bija pieejamas konsultācijas par svarīgiem darbības jautājumiem – grāmatvedību, publicitātes veidošanu, dalībnieku iesaisti, juridiskiem jautājumiem u.c. NVO reģionu atbalsta centri bija nozīmīgs informācijas kanāls iedzīvotāju līdzdalībai politikas plānošanā, organizējot diskusijas par Saliedētas un pilsoniski aktīvas sabiedrības pamatnostādnēm.2020.gadā plāna pasākumu īstenošanu ietekmēja jaunā koronavīrusa Covid‑19 izraisītā epidemioloģiskā situācija. Lai gan pasākumi tika pārplānoti un netika rīkoti klātienē, situācija veicināja un paātrināja jaunu komunikācijas rīku un pieeju izmantošanu tradicionālo pasākumu īstenošanā. Darbības jauninājumi varētu tikt izmantoti arī turpmāk, ļaujot iesaistīt vairāk dalībnieku, papildinot klātienes norises ar daudzveidīgu un saistošu saturu un risinājumiem.
* Plāns nodrošināja NIPSIPP īstenošanas laikā uzsākto un īstenoto pasākumu nepārtrauktību, turpināja un nostiprināja sadarbību ar biedrībām un nodibinājumiem, nostiprināja citu iesaistīto institūciju iesaisti nacionālās identitātes, pilsoniskās sabiedrības attīstības un sabiedrības integrācijas politikas pilnveidošanā.
1. Latvijas Nacionālais attīstības plāns 2021.–2027.gadam” (apstiprināts ar 2020.gada 2.jūlija Saeimas lēmumu). Turpmāk – NAP2027. Pieejams:

<https://www.pkc.gov.lv/sites/default/files/inline-files/NAP2027_apstiprin%C4%81ts%20Saeim%C4%81.pdf> [↑](#footnote-ref-2)
2. SIA „*Oxford research*”, SIA ,,*Agile*” (2019). Nacionālās identitātes, pilsoniskās sabiedrības un integrācijas politikas pamatnostādņu 2012.–2018.gadam ietekmes izvērtējuma ziņojums. Pieejams: <https://www.km.gov.lv/uploads/ckeditor/files/NIPSIPP%20ietekmes%20izvertejums.pdf> [↑](#footnote-ref-3)